記夢
作者：胡寅
朝代：宋

paragraphs: 夜夢虛齋整衣冠，客五六輩相揖還。
中有一人少留連，叩簷叩齒禱甚虔。
顧謂吾儕曷傾耳，紅藥叢深鳥聲美。
翻枝颭葉縹緲間，俄有珍禽集雕欄。
宛然小鶴未省見，羽翮紺碧光斕斑。
凝眸一瞬觀對立，忽成四鶴齊飛入。
赴予紛泊若投林，藻錦縈带復動衿。
綠毛么鳳只倒掛，翠襟鸚鵡空好音。
或將攬取不從手，相視眙愕萌爭心。
吾殊無言行且睨，與客徐理出戶意。
徘徊八翼疑驂鸞，雜遝諸儒競連袂。
不知剝啄誰扣門，推枕高樹晨光暾。